Broj: 711-I-1670-P-191/19-02-18

Zagreb, 5. rujna 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Izabele Vrančić, voditeljice Odjela za pravne, opće i poslove upravljanje ljudskim potencijalima Agencije za strukovno obrazovanje i obrazovanje odraslih,** za davanjem očitovanja Povjerenstva**,** na 61. sjednici, održanoj dana 5. rujna 2019.g, daje sljedeće:

**OČITOVANJE**

1. **Ravnatelj Agencije za strukovno obrazovanje i obrazovanje odraslih dužnosnik je u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a.**
2. **Povjerenstvo nije utvrdilo da su članovi Upravnog vijeća Agencije za strukovno obrazovanje i obrazovanje odraslih dužnosnici u smislu članka 3. ZSSI-a.**

Obrazloženje

Zahtjev za davanjem očitovanja Povjerenstva podnijela je Izabela Vrančić, voditeljica Odjela za pravne, opće i poslove upravljanje ljudskim potencijalima Agencije za strukovno obrazovanje i obrazovanje odraslih. U knjigama ulazne pošte zahtjev je zaprimljen pod poslovnim brojem 711-U-2220-P-191/19-01-4, dana 31. svibnja 2019. povodom kojeg se vodi predmet broj P-191/18.

Podnositeljica zahtjeva traži očitovanje Povjerenstva podliježu li članovi Upravnog vijeća Agencije za strukovno obrazovanje i obrazovanje odraslih, koje imenuje Vlada Republike Hrvatske, odnosno ravnatelj iste Agencije (kojeg imenuje Upravno vijeće Agencije na temelju provedenog natječaja) odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a.

Sukladno članku 3. stavku 1. točki 35. dužnosnici u smislu ZSSI-a, pored ostalih su ravnatelji agencija Vlade Republike Hrvatske, dok članovi upravnih vijeća agencija Vlade Republike Hrvatske nisu izričito navedeni kao dužnosnici. Stavkom 2. istog članka propisano je da se odredbe ZSSI- a primjenjuju i na obnašatelje dužnosti koje kao dužnosnike imenuje ili potvrđuje Vlada Republike Hrvatske.

Povjerenstvo je na 95. sjednici održanoj 28. travnja 2015.g. donijelo, pored ostalih, zaključak da je ravnatelj Agencije za strukovno obrazovanje i obrazovanje odraslih dužnosnik u smislu članka 3. stavka 1. podstavka 35. ZSSI-a te da se na istog primjenjuju odredbe ZSSI-a. Povjerenstvo je donijelo navedeni zaključak polazeći od potrebe utvrđenja koje se agencije smatraju agencijama Vlade Republike Hrvatske u smislu članka 3. stavka 1. podstavka 35. ZSSI-a, a za potrebe ustroja Registra dužnosnika koji vodi Povjerenstvo, pojam agencija Vlade Republike Hrvatske protumačen je u smislu odredbi ZSSI-a i ciljeva njegova donošenja, a ne na način koji bi proizlazio iz tumačenja odredbi članka 26. Zakona o Vladi Republike Hrvatske („Narodne novine“ broj 150/11., 119/14., 93/16. i 116/18. ) te odredbi Zakona o sustavu državne uprave („Narodne novine“ broj 66/19. - ranije: 150/11., 12/13., 93/16. i 104/16.).

Zakonom o Agenciji za strukovno obrazovanje i obrazovanje odraslih („Narodne novine“, broj 24/10.) osnovana je Agencija za strukovno obrazovanje i obrazovanje odraslih (u daljnjem tekstu. Agencija) te je uređen status, djelatnost i ustrojstvo Agencije kao javne ustanove. Osnivač Agencije je Republika Hrvatska a prava i dužnosti osnivača obavlja ministarstvo nadležno za poslove obrazovanja. Djelatnost Agencije su poslovi planiranja, razvijanja, organiziranja, provedbe, praćenja i unapređivanja sustava strukovnog obrazovanja i obrazovanja odraslih. Djelatnost Agencije financira se iz državnog proračuna, a nadzor nad zakonitošću rada Agencije obavlja nadležno ministarstvo kojem Agencija podnosi izvješće o svom radu najmanje jednom godišnje.

Agencijom upravlja Upravno vijeće koje ima predsjednika i šest članova. Predsjednika i pet članova Upravnog vijeća imenuje i razrješava Vlada Republike Hrvatske i to: predsjednika i tri člana na prijedlog ministra nadležnog za obrazovanje, zatim dva člana, od kojih je jedan predstavnik sindikata a jedan predstavnik poslodavca Vlada Republike Hrvatske imenuje na prijedlog Gospodarsko-socijalnog vijeća. Jednog člana Upravnog vijeća imenuje i razrješava Agencija iz reda svojih zaposlenika. Upravno vijeće Agencije donosi statut Agencije, na prijedlog ravnatelja i uz prethodnu suglasnost nadležnog ministarstva. Ravnatelj je poslovodni i stručni voditelj Agencije kojeg imenuje Upravno vijeće na temelju javnog natječaja, na razdoblje od četiri godine i može biti ponovno imenovan. Ravnatelj Agencije podnosi izvješća o radu i poslovanju Agencije Upravnom vijeću i nadležnom ministarstvu.

S obzirom da je osnivač Agencije Republika Hrvatska te da osnivačka prava i dužnosti obavlja ministarstvo nadležno za poslove obrazovanja koje je dio izvršne vlasti čiji nositelj je Vlada Republike Hrvatske, a nadležno ministarstvo ujedno obavlja nadzor nad zakonitošću rada Agencije te mu Agencija podnosi izvješće o svom radu najmanje jednom godišnje, kao i obzirom na okolnost da Vlada Republike Hrvatske imenuje članove Upravnog vijeća Agencije koje upravlja Agencijom i imenuje ravnatelja Agencije, uvažavajući djelokrug rada i nadležnosti Agencije Povjerenstvo zaključuje da je Agencija za strukovno obrazovanje i obrazovanje odraslih agencija Vlade Republike Hrvatske u smislu članka 3. stavka 1. podstavka 35. ZSSI-a. Stoga je ravnatelj Agencije za strukovno obrazovanje i obrazovanje odraslih obveznik postupanja sukladno odredbama navedenog Zakona.

U odnosu na članove Upravnog vijeća Agencije, napominje se da isti nisu navedeni kao dužnosnici na listi dužnosti koja se navodi u stavku 1. ZSSI-a. Ujedno, ukazuje se da Vlada Republike Hrvatske, na popisu osoba iz članka 3. stavka 2. ZSSI-a, koje podliježu imenovanju, izboru ili potvrdi, dostavljenom sukladno članku 52. stavku 3. ZSSI-a, nije uvrstila članove Upravnog vijeća Agencija za strukovno obrazovanje i obrazovanje odraslih. Pritom se napominje da taj popis predstavlja pomoćno sredstvo pri tumačenju članka 3. stavka 2. ZSSI-a, a ne *numerus clausus*. Međutim, ni Povjerenstvo u svojem dosadašnjem djelovanju u primjeni ZSSI-a od njegova stupanja na snagu 10. ožujka 2011.g. nije svojim aktom utvrdilo odnosno primijenilo tumačenje da su članovi Upravnog vijeća iste Agencije dužnosnici u smislu članka 3. stavka 2. ZSSI-a.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj zahtjeva, putem elektroničke pošte
2. Objava na internetskoj stranici Povjerenstva
3. Pismohrana